****

**Δημοτική Επιτροπή**

**Υγείας Δήμου Λαμιέων**

Λαμία, 29 Φεβρουαρίου 2020

**Δελτίο Τύπου**

**Θέμα:** Συνεδρίαση Δημοτικής Επιτροπής Υγείας του Δήμου Λαμιέων για τον κοροναϊό

Την Παρασκευή 28 Φεβρουαρίου 2020 στο Δημαρχείο συνεδρίασε εκτάκτως η Δημοτική Επιτροπή Υγείας του Δήμου Λαμιέων για το θέμα της επιδημίας του νέου Κοροναϊού (Covid-19) και της ετοιμότητας δήμου και υγειονομικών μονάδων δημοσίων και ιδιωτικών.

Στη συνεδρίαση, στην οποία παρέστη και ο Δήμαρχος Λαμιέων Θύμιος Καραίσκος, έγινε σαφές από όλες τις εμπλεκόμενες πλευρές πως η κατάσταση στον Δήμο Λαμιέων είναι υπό απόλυτο έλεγχο και πως δεν υπάρχει κανένας λόγος ανησυχίας για τους πολίτες.

Συγκεκριμένα η Επιτροπή ενημερώνει πώς:

1.Ο Covid-19 προκαλεί ιογενή λοίμωξη του αναπνευστικού με χαμηλούς δείκτες νοσηρότητας και θνητότητας και είναι στατιστικά λιγότερο επικίνδυνος από τον ιό της γρίπης

2. Επί του παρόντος δεν υπάρχει εμβόλιο ή κάποιο ειδικό φάρμακο για τον ιό, αλλά χιλιάδες ερευνητικά κέντρα ανά την υφήλιο εργάζονται πυρετωδώς προς αυτή την κατεύθυνση και ευελπιστούμε ότι σύντομα θα υπάρξει αποτέλεσμα

3.Το μεγαλύτερο ποσοστό (έως 80%) όσων μολυνθούν θα παρουσιάσουν ελαφρά λοίμωξη του αναπνευστικού που θα μοιάζει ως κοινό κρυολόγημα ενώ τα συμπτώματα στα παιδιά είναι ακόμη πιο ήπια

4.Το νοσοκομείο Λαμίας και οι δομές πρωτοβάθμιας φροντίδας Υγείας του ΕΣΥ έχουν ήδη εφαρμόσει σχεδιασμό και πρωτόκολλα αντιμετώπισης κρουσμάτων της επιδημίας σύμφωνα με τις οδηγίες του ΕΟΔΥ. Οι οδηγίες αυτές υπόκεινται σε διαρκείς αναθεωρήσεις-τροποποιήσεις αναλόγως με την εξάπλωση της νόσου και τα δεδομένα από τον Π.Ο.Υ

5.Οι ιδιώτες ιατροί, οι φαρμακοποιοί και οι οδοντίατροι του δήμου Λαμιέων είναι πλήρως ενημερωμένοι από τους συλλόγους τους για την κατάσταση και ενημερώνουν τους ασθενείς τους για την πορεία και τα νέα δεδομένα της επιδημίας

6.Μεγάλη σημασία δίδεται στην σωστή ενημέρωση των δημοτών μας για να αποφευχθεί παραπληροφόρηση και αδικαιολόγητος πανικός.

Πρέπει όλοι μας να συμπεριφερόμαστε σαν υπεύθυνοι πολίτες, ακολουθώντας τις εκάστοτε οδηγίες από τους αρμόδιους και μόνο φορείς, έτσι ώστε, αφενός μεν να περιορίσουμε την εξάπλωση του ιού αφετέρου δε να διαφυλάξουμε την εύρυθμη λειτουργία των δομών υγείας του Δήμου μας, προς όφελος όλων των συμπολιτών μας που τις έχουν πραγματικά ανάγκη.

Για τον σκοπό αυτό:

* *Θα σταλούν ενημερωτικά φυλλάδια με οδηγίες προστασίας και πρόληψης για την ίωση σε κάθε σπίτι του δήμου μας*
* *Επισκέπτες Υγείας θα επισκεφτούν όλα τα σχολεία και τα ΚΑΠΗ του δήμου για να γίνει αναλυτική ενημέρωση για τον* Covid-19
* *Θα αναρτηθεί στο site του Δήμου Λαμιέων αναλυτικό φυλλάδιο με οδηγίες*
* *Θα δημιουργηθεί ειδικό σποτάκι με οδηγίες για τη τηλεόραση και τα ΜΜΕ*
* *Όσοι συμπολίτες μας έχουν ήπια συμπτώματα ιογενούς λοίμωξης του αναπνευστικού και υποπτεύονται πως πάσχουν από Covid-19 καλούνται να επικοινωνούν για πληροφορίες με τους επαγγελματίες Υγείας ή στο τηλέφωνο του ΕΟΔΥ 2105212000-2105212054 και σε κάθε περίπτωση να εφαρμόζουν τα ατομικά μέτρα υγιεινής για την αποφυγή μετάδοσης της νόσου σε άλλους. Να αποφεύγουν την προσέλευσή τους σε υγειονομικές μονάδες χωρίς προηγούμενη συνεννόηση.*

Στην συνεδρίαση παρέστησαν και ο Αντιδήμαρχος Υγείας Παναγιώτης Στασινός, ο Αντιδήμαρχος Ηλεκτρονικής Διακυβέρνησης Δημήτρης Κυρίτσης,ο πρόεδρος της Κοινότητας Λαμίας Δημήτρης Συλεούνης και ο πρόεδρος του Ιατρικού Συλλόγου Χρήστος Γεωργίου.

\*Επισυνάπτονται *Βασικά Προστατευτικά Μέτρα κατά του νέου κορον*αϊού που πρέπει να γνωρίζουμε όλοι

Τα μέλη της Επιτροπής:

Αθανάσιος Ντούζγος-Αναπληρωτής Δημάρχου-Πρόεδρος

Δημήτριος Ρίζος Δημοτικός Σύμβουλος

Θεόδωρος Αρναούτογλου Δημοτικός Σύμβουλος

Βασιλική Λαίτσα Δημοτική Υπάλληλος

Γιώργος Κυριαζόπουλος Διευθυντής ΜΕΘ Ν.Λαμίας

Μανώλης Μάνος Πνευμονολόγος-Υπεύθυνος Ιατρείου Διακοπής Καπνίσματος Ν.Λαμίας

Αρστοτέλης Λιάκος Χειρουργός-Εκπρόσωπος Ιατρικού Συλλόγου Φθιώτιδας

Εμμανουήλ Ευδωρίδης Πρόεδρος Οδοντιατρικού Συλλόγου Φθιώτιδας

Ηλίας Καραγεώργος Χειρουργός-Διευθυντής Κέντρου Υγείας Λαμίας

Βασίλειος Κυριακάκης Νευρολόγος-Εκπρόσωπος εργαζομένων Νοσοκομείου Λαμίας

Καλλιόπη Πάπουτσα Φαρμακοποιός-Εκπρόσωπος Φαρμακευτικού Συλλόγου Λαμίας

Ανδρέας Κολοκυθάς Οδοντίατρος-Εκπρόσωπος Γενικού Νοσοκομείου Λαμίας

Γαρυφαλιά Πέπερα Καλαντζή Επίκουρη Καθηγήτρια Φυσικοθεραπείας-Εκπρόσωπος Τμ.Φυσικοθεραπείας Σχολής Επιστημών Υγείας Πανεπιστημίου Θεσσαλίας

Βαλάρη Μαρία Νοσηλεύτρια-Εκπρόσωπος Σωματείου Εργαζομένων Νοσοκομείου Λαμίας